
Кіріспе

Қазақстан Республикасы Мемлекеттік қызмет істері агенттігінің Астана қаласы бойынша департаментінің (бұдан әрі – Департамент) 2026 жылғы 19 ақпандағы № 5 және Қазақстан Республикасы Әділет министрлігінің «Сот сараптамалары орталығы» РМКК Астана қаласы бойынша Сот сараптамалары институтының (бұдан әрі – Институт) 2026 жылғы 19 ақпандағы № 20-06/160-10/2867 бірлескен бұйрығына сәйкес келесі бағыттар бойынша:
1. Сыбайлас жемқорлық тәуекелдерін сыртқы талдау объектілерінің қызметіне әсер ететін нормативтік құқықтық актілерде анықтау;
2. Сыбайлас жемқорлық тәуекелдерін сыртқы талдау объектілерінің ұйымдастырушылық-басқарушылық қызметінде анықтау.
Институт қызметінің мәні – қылмыстық, азаматтық істер және әкімшілік құқық бұзушылықтар туралы істер бойынша арнайы ғылыми білімдерді қолдана отырып сот сараптамаларын жүргізу, сот сараптамасы мәселелері бойынша ғылыми-зерттеу қызметін жүзеге асыру, ақылы қызметтер көрсету, сондай-ақ сот сарапшыларын іріктеу, даярлау, қайта даярлау және олардың біліктілігін арттыру болып табылады.
Институт қызметінің мақсаты – арнайы ғылыми білімдер негізінде қылмыстық, азаматтық істер және әкімшілік құқық бұзушылықтар туралы істер бойынша сот сараптамаларын жүргізуді қамтамасыз ету, жеке және заңды тұлғалардың өтініштері бойынша мамандандырылған зерттеулер жүргізу, сондай-ақ өз өкілеттіктері шегінде ақылы қызметтер көрсету.
Институт ғимараты туралы ақпарат:
· Институт ғимараты келесі  мекенжай бойынша орналасқан: Астана қаласы, Астана–Қарағанды тас жолы 11/2, құрылыс алаңы 2423,5 ш.м., жалпы ауданы 8416,8 ш.м.;
· 2022 жылғы қазан айынан бастап әкімшілік және арнайы ғимараттар кешенінде орналасқан.
Институт Астана қаласына және Ақмола облысының Астрахан ауданына қызмет көрсетеді.
Филиал құрылымында 1 ауданаралық бөлім бар: Астрахан аудандық СМЭ бөлімі Ақмола облысы, Астрахан ауданы, Астраханка ауылы, Алтынсарин көшесі №42 мекенжайында орналасқан, ғимараттың ауданы 119,2 ш.м., Астрахан аудандық ауруханасының балансында. 
Филиалдың штат саны: 3 
1. Сот-медициналық сарапшы дәрігер / бөлімше басшысы
2. Медициналық тіркеуші
3. Санитар
Филиалда сарапшылардың жолдамалары бойынша жүргізілген сот-медициналық зерттеулер:
	
№ п/п
	
Сараптамалық мамандықтар
	Шифр
	2025 г.
	2024 г.
	2023 г.

	1
	Мәйіттерге сот-медициналық сараптама жүргізу
	23,2
	76
	72
	31

	2
	Тірі тұлғаларды сот-медициналық куәландыру
	23,1
	40
	112
	114

	
	Барлығы
	116
	184
	145



Бұл филиал тек келесі қызмет түрлерін жүзеге асырады:
• мәйіттерге сот-медициналық сараптама жүргізу;
• тірі тұлғаларды сот-медициналық куәландыру.
Филиал штатында тек бір ғана сарапшы бар. Өзге сот сараптамаларының түрлері жүргізілмейді. Бұл келесі себептерге байланысты: аудан халқының аздығы; бейінді мамандардың жоқтығы; штат санының жеткіліксіздігі; ғимарат көлемінің шектеулілігі; қажетті жабдықтардың болмауы.
Осыған байланысты аталған филиалда өзге сараптама түрлерін жүргізу экономикалық тұрғыдан тиімсіз, өйткені оларды ұйымдастыруға жұмсалатын шығындар ақталмайды.
Сондықтан сот сараптамасының негізгі түрлерін тағайындау және жүргізу Астана қаласы бойынша Сот сараптамалары институтында жүзеге асырылады.
Сонымен қатар сот-медициналық сараптамалар (мәйіттер және тірі тұлғалар бойынша) Астрахан аудандық филиалында тұрақты негізде жүргізіледі.


Негізгі нормативтік құқықтық актілер:
1. «Қазақстан Республикасындағы сот-сараптамалық қызмет туралы» Қазақстан Республикасының Заңы.
2. Қазақстан Республикасының Қылмыстық-процестік кодексі.
3. Қазақстан Республикасының Азаматтық процестік кодексі.
4. Қазақстан Республикасының Әкімшілік құқық бұзушылық туралы кодексі.
5. Қазақстан Республикасының Әкімшілік рәсімдік-процестік кодексі.
6. ҚР «Халық денсаулығы және денсаулық сақтау жүйесі туралы» кодексі.
7. Қазақстан Республикасы Әділет министрлігінің сот сараптамаларын ұйымдастыру және жүргізу жөніндегі бұйрықтары мен қағидалары.
Институт туралы ережеге талдау
Институт ақылы қызметтер көрсетеді, мемлекеттік сатып алуларды жүзеге асырады және қаржылық-шаруашылық қызмет жүргізеді.
Ережеге сәйкес, мүдделер қақтығысының алдын алуға бағытталған директорға қатысты шектеулер мен тыйымдар көзделген.

1. Орындалған сараптамалар
2025 жылы: Сот сараптамалары саны - 5397, Сот медициналық сараптамалары - 10511, барлығы - 15908 құрайды;
2024 жылы: Сот сараптамалары - 6403, Сот медициналық сараптама – 11163, барлығы – 17566;
2023 жылы: Сот сараптамалары – 7214, Сот медициналық сараптама – 11478, барлығы – 18692 құрайды. 
Орындалған сараптамалар бойынша толық ақпарат көрсетілген (Қосымша 1 кесте)

2.Сот сараптама (шифры 1.1 - 19.1) 
және сот-медициналық сараптама (шифры 23.1 - 30.1) түрлері бойынша орындалған сараптамалар.
2023 жылғы барлық сараптама түрінен 18692 сараптама (СС – 7214, СМС - 11478), 2024 жыл бойынша барлығы 17566 сараптаманы құрап (СС -6403, СМС -11163), ал 2025 жылы 15908 оның ішінде (СС-5397, СМС -10511) құрайды. Институтта өткізілетін сараптама түрлерінен толық ақпарат көрсетілген (Қосымша 2 кесте)

3. Астрахан аудандық филиалында сарапшылардың бағыттары бойынша орындалған сот-медициналық зерттеулер
Астрахан аудандық филиалында сот-гистологиялық зерттеу, сот медициналық-криминалистикалық зерттеу, сот химиялық-токсикологиялық зерттеу бойынша 2023 жылы барлығы – 6407 сараптама, 2024 жылы бойынша – 6614, ал 2025 жылы – 3578 сараптама жасалған. Орындалған сот-медициналық зерттеулер бойынша толық ақпарат көрсетілген (Қосымша 3 кесте)
Сараптама - қаулы бойынша
Зерттеу - бағыттама бойынша

4.Бюджет бойынша сараптамалар мен зерттеулер жүргізу жоспарын орындау
2023 жылы бюджет жоспары бойынша - 1 027 887 023 тг, бюджет бойынша жоспардың орындалу фактісі - 1 647 956 260 тг, орындалған сараптамалар мен зерттеулердің саны - 28913.
2024 жылы бюджет жоспары бойынша - 1 292 140 555 тг, бюджет бойынша жоспардың орындалу фактісі - 1 882 015 772 тг, орындалған сараптамалар мен зерттеулердің саны – 34990.
2025 жылы бюджет жоспары бойынша - 1 444 340 804 тг, бюджет бойынша жоспардың орындалу фактісі – 1 966 939 125 тг, орындалған сараптамалар мен зерттеулердің саны – 37544.
Сараптамалар мен зерттеулер жүргізу жоспарын орындау бойынша толық ақпарат көрсетілген (Қосымша 4 кесте)
2023 жыл – 37,63 %  асыра орындау
2024 жыл – 31,34 %  асыра орындау
2025 жыл – 26,57 %  асыра орындау

5.Ақылы қызметтерді орындау
	Институтта соңғы үш жылда жоспарланған және орындалған ақылы қызмет құны мөлшерлемесі.
2023 жылы:  жоспарланған – 65 000 000 тг, орындау фактісі – 84 988 425 тг;
2024 жылы: жоспарланған – 65 000 000 тг, орындау фактісі – 78 185 382 тг;
2025 жылы: жоспарланған – 100 379 400 тг, орындау фактісі – 115 677 977 тг.
Ақылы қызметтің жоспарын орындау бойынша толық ақпарат көрсетілген (Қосымша 5 кесте)

6.Ақылы қызмет түрлері
Институтта ақылы 20 түрлі қызмет көрсетіледі. Соңғы үш жыл бойынша орындалған ақылы қызмет мөлшерлемесі: 
2023 жылы: барлығы сома – 84 988 425 тг;
2024 жылы: барлығы сома – 78 185 382 тг;
2025 жылы: барлығы сома – 115 677 977 тг.
Ақылы қызметтер түрлері бойынша толық ақпарат көрсетілген (Қосымша 6 кесте)


1.1 Кадр ресурстарын басқару
Штат санының өзгеру динамикасы:
	Жылдар
	Барлығы
	1%
	0.75%
	0.5%
	0.25%

	2023
	281
	252
	5
	22
	2

	2024
	284
	244
	7
	30
	3

	2025
	258
	222
	5
	30
	1



2026 жыл бойынша қызметкерлер саны – 250. 2023 жылға қарағанда 2025 жылы штаттық қызметкерлер саны 8,2%-ға азайғаны анықталды. 
Оның ішінде басшылық – 3 (институт директоры, 2 орынбасар). Химиялық зерттеу қызметі – 12, Биологиялық (медициналық) және молекулалық-генетикалық зерттеу қызметі – 24, Арнайы зерттеулер қызметі – 1, Құрылыс сараптамасы секторы – 6, Тауар сапасын сараптау бөлімі – 6, Экономикалық сараптама секторы – 7, Жол-көлік оқиғаларының мән-жайлары мен көлік құралдарына сараптама жасау секторы – 5, Психологиялық-криминалистикалық сараптама секторы – 4, Криминалистикалық жерттеу қызметі – 1, Құжаттар сараптамасы секторы – 6, Видеофонографиялық сараптама секторы – 9, Криминалистикалық,жарылыс-техникалық және өрт-техникалық сараптама секторы – 6, Күрделі сараптамалар бөлімі – 19, Жалпы сараптама бөлімі – 29, Гистологиялық бөлім – 13, Химиялық-токсикологиялық бөлім – 13, Медициналық-криминалистикалық бөлім – 10, Психиатриялық және наркологиялық сараптама бөлімі – 20, Астрахандық бөлім – 3, Сапаны бақылау және талдау секторы – 8, Іс жүргізу және материалдық-техникалық қамтамасыз ету басқармасы – 31, Құжат айналымы бөлімі – 8, Әкімшілік-басқару бөлімі – 6. 





1.2 Тәртіптік жазаларды мерзімінен бұрын алып тастау практикасы

Жүргізілген талдау барысында Институт қызметкерлеріне 2023 жылдан бері қолданылған тәртіптік жазалардың (ескерту, сөгіс, қатаң сөгіс) сыйақы төлеу алдында мерзімінен бұрын алынып тасталу фактілері анықталды. Аталған жағдай қызметкерлерге сыйақы төлеу мақсатымен байланысты болуы мүмкін.
Қазақстан Республикасының Еңбек кодексінің 64-бабына сәйкес тәртіптік жаза қызметкердің еңбек тәртібін бұзғаны үшін қолданылады. Сонымен қатар, Кодекстің 66-бабының 2-тармағына сәйкес тәртіптік жазаны тәртіптік теріс қылық жасалған күннен бастап алты ай өткеннен кейін, ал тексеру нәтижелері бойынша анықталған жағдайларда бір жыл өткеннен кейін қолдануға жол берілмейді. Ал 66-баптың 4-тармағына сәйкес, еңбек шартын бұзуды қоспағанда, тәртіптік жаза қолдану мерзімі ол қолданылған күннен бастап алты айдан аспауы тиіс.
Осылайша, тәртіптік жазаларды қолдану және олардың әрекет ету мерзімі заңмен нақты регламенттелген. Ал оларды мерзімінен бұрын алып тастау жұмыс берушінің шешімімен тек қызметкердің мінез-құлқы түзелген жағдайда немесе ынталандыру шарасы ретінде жүзеге асырылуы мүмкін. Яғни, тәртіптік жазаларды мерзімінен бұрын алу рәсімі заңда көзделген негіздер мен тиісті рәсімдерді сақтай отырып жүргізілуі тиіс.
Аталған талаптарға сәйкес келмейтін жағдайда, тәртіптік жазаларды жүйелі түрде сыйақы төлеу мақсатымен мерзімінен бұрын алып тастау сыбайлас жемқорлық тәуекелдерінің туындауына жол ашады. Бұл жағдай жұмыс процесінің ашықтығы мен есептілігінің төмендеуіне әкеліп, қызметкерлер арасында әділетсіздік сезімін туғызуы мүмкін.
Мысал ретінде келесі жағдайды келтіруге болады: Астана қаласы бойынша Сот сараптамалары институтының Арнайы зерттеулер зертханасының бас сарапшысы 2023 жылғы 10 мамырдағы №111-Ө бұйрықпен "ескерту" түріндегі тәртіптік жазасы жарияланып, 28 қыркүйек 2023 жылғы №219-Ө бұйрықпен мерзімінен бұрын алынып тасталған. Кейін 2023 жылғы 10 қазан №228-Ө бұйрықпен қайтадан ескерту беріліп, 14 желтоқсан 2023 жылғы №290-Ө бұйрықпен ескерту түріндегі тәртіптік жазасы тағы да мерзімінен бұрын алынған. Осылайша, бір жылдың ішінде қызметкер екі рет ескерту алғанымен, екеуінде де сыйақы төленетін уақытқа дейін тәртіптік жазасы мерзімінен бұрын шешілген.
Осы фактілер тәртіптік жазаларды сыйақы төлеу алдында мерзімінен бұрын алып тастау тәжірибесінің жүйелі сипат алғанын көрсетеді. Мұндай жағдайлар сыбайлас жемқорлық тәуекелдерін арттырып, ішкі бақылаудың тиімділігін төмендетуі мүмкін.
	Ұсыныс:
Ішкі нормативтік акт арқылы тәртіптік жазаларды мерзімінен бұрын алу тәртібін регламенттеу ұсынылады, бұл шара қызметкердің еңбек тәртібін жақсартудың расталған нәтижелері және жұмыс тиімділігінің объективті көрсеткіштері болған кезде ғана қабылданатын шешімнің міндетті құжаттық негіздемесімен қолданылады.

1.3 Сот сарапшыларының біліктілігіне қойылатын талаптарды сақтамау

Сот сараптамалары институтында «Сот сарапшыларының біліктілігін арттыру қағидаларын бекіту туралы» Қазақстан Республикасы Әділет министрінің 2017 жылғы 31 наурыздағы № 346 бұйрығының 2-тарауының 7-тармағына сәйкес, сот сарапшылары мен лицензия иегерлері бес жылда бір рет біліктілігін арттыру курстарынан өтуі тиіс.
Алайда институтта кейбір қызметкерлердің жалпы саны: 44 қызметкердің: аталған талапты сақтамағаны, яғни белгіленген мерзімде біліктілікті арттырудан өтпеген жағдайлары анықталған. Бұл жағдай қызметкерлердің кәсіби деңгейін қолдау және заманауи сараптама әдістерін меңгеру талаптарының толық орындалмауына әкелуі мүмкін. 
Осыған байланысты, біліктілікті арттырудан өтпеген қызметкерлер бойынша ішкі бақылауды күшейту және оларды міндетті түрде қайта даярлау курстарына жіберу қажеттілігі туындайды.
Ұсыныс: 
Институттың барлық сот сарапшыларының біліктілігін арттырудан уақтылы өтуін қамтамасыз ету, сондай-ақ оның орындалуын бақылауға және белгіленген мерзімдерді сақтауға жауапты тұлғаларды белгілей отырып, қызметкерлерді оқытудың жоспар-кестесін бекіту және енгізу.

1.4 Сыбайлас жемқорлыққа қарсы іс-қимыл туралы Заңның талаптарын орындамау

Комплаенс-офицер – бұл Институттағы ішкі бақылау және сәйкестік жүйесінің негізгі қызметкері. Оның негізгі міндеттеріне заңнамалық және нормативтік актілердің талаптарының сақталуын бақылау, сыбайлас жемқорлық тәуекелдерін алдын алу, ішкі бақылау механизмдерін жетілдіру, қызметкерлердің әрекеттерінің заңдылығын қадағалау және ұйымның саясаттары мен процедураларына сәйкес әрекеттерді қамтамасыз ету кіреді. Комплаенс-офицердің тиімді жұмыс істеуінің басты шарты – оның тәуелсіздігі. Ол өз шешімдерін және тексеру қорытындыларын басшылықтың немесе басқа қызметкерлердің ықпалынан тәуелсіз қабылдауы тиіс.
Қазақстан Республикасының «Сыбайлас жемқорлыққа қарсы іс-қимыл туралы» Заңының 16-бабына сәйкес квазимемлекеттік сектор субъектілері сыбайлас жемқорлықтың алдын алу бойынша шаралар қабылдауға міндетті. Осыған байланысты ішкі бақылау және комплаенс-функциялардың тиімді әрі тәуелсіз жұмыс істеуі қамтамасыз етілуі тиіс.
Қазақстан Республикасы Мемлекеттік қызмет істері және сыбайлас жемқорлыққа қарсы іс-қимыл агенттігі Төрағасының 2016 жылғы 19 қазандағы №12 бұйрығына сәйкес, сыбайлас жемқорлыққа қарсы комплаенс-қызмет өз өкілеттігін атқарушы органға, квазимемлекеттік сектор субъектісінің лауазымды адамдарына қарамастан жүзеге асырады, Директорлар кеңесіне, байқау кеңесіне (ол болған кезде) немесе өзге де тәуелсіз басқару органына есеп береді және Қазақстан Республикасының Сыбайлас жемқорлыққа қарсы іс-қимыл туралы заңнамасы талаптарының сақталуын қамтамасыз ету кезінде тәуелсіз болып табылады. Сыбайлас жемқорлыққа қарсы комплаенс-қызмет функциясын квазимемлекеттік сектор субъектісінің басқа құрылымдық бөлімшелерінің функцияларымен ұштастыруға жол берілмейді.
Аталған ережеге сәйкес комплаенс-қызметтің тәуелсіздігін қамтамасыз ету мақсатында оның функцияларын басқа құрылымдық бөлімшелердің міндеттерімен біріктіруге жол берілмейді.
Алайда талдау барысында Институтта жеке штаттық бірлік ретінде комплаенс-офицердің жоқтығы анықталды. Қазіргі уақытта комплаенс-функциялар әртүрлі кезеңдерде басқа қызметкерлерге жүктелген: 2023 жылғы 10 тамыздағы № 183 бұйрық бойынша – бас инженерге, ал 2025 жылғы 8 наурыздағы № 404 бұйрық бойынша – сот-медициналық мәселелер жөніндегі директордың орынбасарына. Осы орынбасардың жоқ кезеңдерінде комплаенс-функцияларды сот-сараптамалық мәселелер жөніндегі директордың орынбасары атқарады.
Комплаенс-функцияларды басқа қызметкерлерге жүктеу жоғарыда аталған заңнама және үлгілік ереже талаптарына қайшы келеді, себебі бұл комплаенс-қызметтің тәуелсіздігін төмендетеді және ішкі бақылаудың тиімділігін азайтады. Бірнеше функцияларды қатар атқаратын қызметкер өз негізгі міндеттеріне шоғырланған кезде комплаенс-офицердің рөлі толық жүзеге аспауы мүмкін, бұл сыбайлас жемқорлық тәуекелдерін алдын алу мен нормативтік сәйкестікті қамтамасыз етуге теріс әсерін тигізеді.
Ұсыныс: 
          1) Институт қызметін Қазақстан Республикасының Сыбайлас жемқорлыққа қарсы іс-қимыл туралы заңнамасының талаптарына және Үлгілік ереженің ережелеріне сәйкес келтіру мақсатында комплаенс-офицердің ұйымдастырушылық және функционалдық тәуелсіздігін қамтамасыз ете отырып, оның жекелеген штат бірлігін енгізуді көздеу ұсынылады.
          2)     Сыбайлас жемқорлыққа қарсы іс-қимыл туралы Заңның талаптарын бұзған қызметкерлердің жауапкершілігін қарау.

          Сыбайлас жемқорлық тәуекелдеріне ішкі талдау жүргізу мәселесі
Жүргізілген талдау барысында анықталғандай, Институттағы комплаенс-офицерлер қазіргі уақытқа дейін сыбайлас жемқорлық тәуекелдеріне ішкі талдау жұмыстарын жүзеге асырмаған. Бұл олардың негізгі функцияларының бірі болып табылатын сыбайлас жемқорлық тәуекелдерін анықтау, бағалау және алдын алу жұмыстарының орындалмағанын көрсетеді.
Қазақстан Республикасы Сыбайлас жемқорлыққа қарсы іс-қимыл агенттігінің Төрағасымен бекітілген квазимемлекеттік сектор субъектілеріндегі сыбайлас жемқорлыққа қарсы комплаенс-қызмет туралы үлгілік ережеге сәйкес, комплаенс-қызметтің негізгі функцияларына сыбайлас жемқорлық тәуекелдерін анықтау, бағалау және оларды төмендету бойынша шаралар қабылдау, сондай-ақ сыбайлас жемқорлық тәуекелдеріне талдау жүргізуді ұйымдастыру және үйлестіру жатады. 
Қазақстан Республикасы Мемлекеттік қызмет істері және сыбайлас жемқорлыққа қарсы іс-қимыл агенттігі Төрағасының 2016 жылғы 19 қазандағы №12 бұйрығының 10 тармағына сәйкес сыбайлас жемқорлық тәуекелдеріне ішкі талдау жылына кемінде бір рет жүргізіледі. 
Осыған сәйкес, сыбайлас жемқорлық тәуекелдеріне ішкі талдау жүргізу комплаенс-функцияның маңызды құрамдас бөлігі болып табылады. Ол ұйым қызметіндегі заңдылықты қамтамасыз етуге, ішкі бақылау жүйесін нығайтуға және сыбайлас жемқорлыққа қарсы тиімді шараларды қабылдауға мүмкіндік береді. Комплаенс-офицерлердің бұл жұмысты атқармауы тәуекелдердің белгіленбеген күйде қалуына, сыбайлас жемқорлыққа бейімділіктің артуына және ішкі бақылау жүйесінің тиімділігінің төмендеуіне әкеледі.
Ұсыныс: 
1) Қазақстан Республикасының Сыбайлас жемқорлыққа қарсы іс-қимыл туралы заңнамасы талаптарының сақталуын қамтамасыз ету мақсатында белгіленген кезеңділікке сәйкес сыбайлас жемқорлық тәуекелдеріне жүйелі және уақтылы ішкі талдау жүргізуді ұйымдастыру, сондай-ақ сыбайлас жемқорлық тәуекелдерін анықтауға, бағалауға және азайтуға бағытталған іс-шараларды іске асыру бойынша мониторингтің, бақылаудың және есептіліктің тиімді тетіктерін енгізу ұсынылады.
2) Бұзушылыққа жол берген қызметкерлердін жауапкершілігін қарастыру.




2. Сот-медициналық сараптама қызметінің негізгі процестері

Сот-медициналық сараптама институтының қызметі қылмыстық, азаматтық және әкімшілік істер бойынша объективті және ғылыми негізделген сараптамалық қорытынды беруге бағытталған. Осы қызметті жүзеге асыру барысында бірқатар негізгі процестер іске асырылады:
1. Материалдарды қабылдау және тіркеу
Сот-медициналық сараптама жүргізу үшін құқық қорғау органдарынан, соттан немесе өзге де уәкілетті органдардан сараптама тағайындау туралы қаулы, жолдама немесе басқа да процессуалдық құжаттар келіп түседі. Келіп түскен материалдар белгіленген тәртіпке сәйкес қабылданып, арнайы журналдарда немесе электрондық жүйеде тіркеледі. Тіркеу барысында сараптама объектілері, келіп түскен материалдардың саны мен мазмұны, тапсырма берген орган туралы мәліметтер және сараптама жүргізу мерзімдері көрсетіледі. Бұл процесс материалдардың есепке алынуын, олардың сақталуын және сараптаманың уақтылы басталуын қамтамасыз етеді.
2. Сарапшыны тағайындау
Материалдар тіркелгеннен кейін сараптаманы жүргізу үшін тиісті біліктілігі, мамандануы және тәжірибесі бар сот сарапшысы айқындалады. Сарапшыны тағайындау барысында зерттеу объектілерінің ерекшеліктері, сараптама түрі, сарапшының кәсіби дайындығы және жұмыс жүктемесі ескеріледі. Сарапшыға материалдар белгіленген тәртіппен беріліп, сараптама жүргізу туралы тапсырма рәсімделеді. Бұл кезең сараптаманың сапалы әрі кәсіби деңгейде орындалуына негіз болады.
3. Сараптаманы жүргізу
Сарапшы ұсынылған материалдарды, биологиялық үлгілерді, медициналық құжаттарды немесе өзге де объектілерді ғылыми-әдістемелік тәсілдер мен арнайы зерттеу әдістерін қолдана отырып зерттейді. Зерттеу барысында қажетті лабораториялық, морфологиялық, гистологиялық, химиялық немесе басқа да талдау әдістері қолданылуы мүмкін. Сараптама жүргізу кезінде қолданыстағы нормативтік-құқықтық актілер, әдістемелік ұсынымдар мен ғылыми қағидалар басшылыққа алынады.
4. Сараптама қорытындысын рәсімдеу
Жүргізілген зерттеулердің нәтижелері негізінде сот сарапшысы сараптамалық қорытынды дайындайды. Қорытындыда зерттеу объектілері, жүргізілген зерттеу әдістері, анықталған нәтижелер және қойылған сұрақтарға ғылыми негізделген жауаптар көрсетіледі. Сараптама қорытындысы белгіленген талаптарға сәйкес рәсімделіп, тиісті түрде тіркеледі және қол қойылады.
5. Нәтижелерді сақтау және беру
Сараптама қорытындысы дайын болғаннан кейін ол белгіленген тәртіппен уәкілетті органға немесе сараптаманы тағайындаған тарапқа беріледі. Сонымен қатар сараптама материалдары, зерттеу нәтижелері және құжаттар белгіленген талаптарға сәйкес архивте сақталады. Материалдарды сақтау тәртібі олардың сақталуын, құпиялылығын және қажет болған жағдайда қайта қарау мүмкіндігін қамтамасыз етеді.
Осы негізгі процестер сот-медициналық сараптама қызметінің жүйелі әрі тиімді жүзеге асырылуын қамтамасыз етеді және сараптамалық қызметтің заңдылық, объективтілік және ғылыми негізділік қағидаттарына сәйкес орындалуына бағытталған.


2.1 Сараптамаға келіп түсетін материалдарды қабылдау және тіркеу кезіндегі тәуекелдер

Сот-медициналық сараптама жүргізу үшін келіп түсетін материалдарды қабылдау және тіркеу процесінде адами факторға тәуелділік сақталады. Деректерді қолмен енгізу немесе түзету кезінде келіп түскен материалдардың толық тіркелмеуі, мәліметтердің негізсіз өзгертілуі не тіркеудің кешіктірілуі тәуекелі аныкталды. Аталған жағдайлар сараптамаларды жүргізу мерзімдерінің бұзылуына, сондай-ақ материалдардың қозғалысын бақылауды қиындатуға алып келуі мүмкін. 
Журналдарды зерделеу барысында бірқатар елеулі кемшіліктер мен талапқа сай келмейтін жағдайлар анықталды. Атап айтқанда, наркотикалық заттарды тіркеу №11148-13168 журналында (18.09.2025 жылдан 05.11.2025 жылға дейінгі аралықты қамтиды) «Есірткі құралдарының, психотроптық заттар мен прекурсорлардың түрі, зерттеуге түскен заттың массасы (көлемі), жұмсалған/қайтарылған заттың мөлшері» бөлімінде бірнеше бұзушылықтар орын алған. 
Атап айтқанда, журналда тіркеу нөмірі 1695 бойынша заттың массасы көрсетілмеген. Сонымен қатар, сараптама жүргізілгеннен кейін зат массасының қаншалықты азайғаны және қандай көлемде қайтарылғаны туралы мәліметтер мүлдем енгізілмеген. Осындай кемшіліктер тіркеу нөмірі 1709 бойынша да анықталды. 
Тіркеу нөмірі 1697 бойынша сараптама жүргізген эксперттің аты-жөні жазылатын жол қарындашпен толтырылған. Сондай-ақ, «Сараптама қорытындысы мен объектілерді алғаны туралы белгі» бөлімінде сараптама қорытындысын қабылдап алған тұлғаның белгісі де қарындашпен ғана жазылған, бұл ресми құжаттарды жүргізу талаптарына сәйкес келмейді. 
Сонымен қатар, №1-8012 журналында (16.12.2023 жылдан 07.06.2024 жылға дейінгі кезең) де бірқатар заңбұзушылықтар анықталды. Тіркеу нөмірі 169 бойынша заттың атауы штрих арқылы өшіріліп, кейіннен қайта өзгертіліп жазылғаны байқалады. Тіркеу нөмірлері 171, 172 және 260 бойынша заттардың массасы көрсетілмеген. Ал тіркеу нөмірі 245 бойынша тіркелген жазбада заттың атауы да, массасы да мүлде көрсетілмеген. 
Бұдан бөлек, «Сұрақтар саны, жауаптар және сараптама жүргізу мерзімі» бөлімінде бастапқыда жазба енгізіліп, кейін оның толықтай боялып тасталған іздері анық көрінеді. Аталған фактілер құжаттарды жүргізу тәртібінің бұзылғанын ғана емес, сонымен қатар сыбайлас жемқорлық тәуекелдерінің туындауына да негіз болуы мүмкін. Себебі есірткі құралдары мен психотроптық заттардың массасының көрсетілмеуі, сараптамадан кейін жұмсалған немесе қайтарылған зат көлемінің жазылмауы, жазбалардың қарындашпен толтырылуы, сондай-ақ мәліметтердің өшіріліп немесе өзгертіліп жазылуы заттардың нақты есебін жүргізуге кедергі келтіреді.
Ұсыныс:
1. Есеп деректерін енгізудің уақтылығы мен сапасы үшін оның дербес жауапкершілігін бекіте отырып, тиісті журналдарды жүргізуге жауапты қызметкер белгіленсін. 
2. Уәкілетті органға есептің ашықтығын, қадағалануын және сенімділігін арттыру мақсатында жазбаларды рұқсатсыз өзгерту немесе жою мүмкіндігін болдырмай, сондай-ақ барлық түзетулерді міндетті түрде тіркей отырып, автоматтандырылған (электрондық) есепке алу жүйесін кезең-кезеңімен енгізуді қамтамасыз ету қажеттілігі туралы мәселені бастамашылық етуге міндетті. 
3. Еңбек заңнамасының талаптарына және ұйымның ішкі нормативтік актілеріне сәйкес есепке алу құжаттамасын жүргізудің белгіленген тәртібін бұзуға жол берген лауазымды адамдарды тәртіптік жауаптылыққа тарту туралы мәселені қарауға міндетті.

2.2 Сот сараптамаларын тағайындау және бөлу кезіндегі тәуекелдер

2025 жылғы 27 мамыр мен 25 маусым аралығында жүргізілген сараптамалардың түрлері бойынша сандық мәліметтер зерделеніп, сарапшылардың бір айлық нақты жүктемесіне талдау жүргізілді. Талдау нәтижесінде жекелеген сараптама түрлері бойынша сарапшылар арасында жүктеменің біркелкі бөлінбеу фактілері байқалды.  
Атап айтқанда, «Сот-сараптамалық қолжазба мен қолтаңбаларды зерттеу» сараптамасын жүргізуге 5 сарапшы бекітілген. Қазақстан Республикасы Әділет министрінің 2017 жылғы 30 наурыздағы №327 бұйрығына сәйкес аталған сараптама түрі бойынша орындау мерзімдері сараптаманың күрделілік деңгейіне қарай белгіленген: қарапайым сараптама – 5 тәулікке дейін, орташа күрделілік деңгейіндегі сараптама – 20 тәулікке дейін, күрделі сараптама – 30 тәулікке дейін, аса күрделі сараптама – 30 тәулікке дейін.  
Алайда ұсынылған мәліметтерді қарау барысында осы бағыттағы 5 сарапшының ішінде тек бір сарапшыға ғана жүктеменің бірнеше есе артық түскені анықталды. Мысалы: 1.1 экспертиза түрінен – 29 сараптама,– 7 сараптама,– 1 сараптама,– 7 сараптама,– 1 сараптама жүргізгені тіркелген. Бұл өз кезегінде сараптамаларды сарапшылар арасында бөлу кезінде жүктеменің тең әрі әділ бөлінбеу қаупін көрсетеді.  
Осыған ұқсас жағдайлар өзге де сараптама түрлері бойынша байқалады. №327 бұйрықпен белгіленген орындау мерзімдері мен сараптама күрделілігі ескерілген жағдайда, бірқатар бағыттарда сарапшыларға түсетін нақты жүктеменің айтарлықтай жоғары екені көрінеді.  Аталған мән-жайлар сараптамаларды бөлу тәртібінде ашықтықты арттыру, сарапшылардың нақты жұмыс көлемін жүйелі түрде бақылау және жүктемені тең бөлу тетіктерін жетілдіру қажеттігін көрсетеді. Толық мәліметтер қосымша 8-кестеде көрсетілген.  
Жоғарыда келтірілген талдау нәтижелері сараптамаларды бөлу процесінде сыбайлас жемқорлық тәуекелдерінің бар екенін көрсетеді.
Сарапшылар арасындағы жүктеменің біркелкі бөлінбеуі, атап айтқанда бір сарапшыға бірнеше есе артық тапсырма жүктелуі, сараптамаларды тағайындау процесінің объективті және ашық қағидаттарға негізделмегенін аңғартады. Қазіргі таңда сарапшыларды бөлу функциясының бөлім басшысы тарапынан қолмен (автоматтандырылмаған түрде) жүзеге асырылуы шешім қабылдауда субъективтілік факторын күшейтеді.
Бұл өз кезегінде:
· жекелеген сарапшыларға негізсіз артық немесе керісінше аз жүктеме беру; 
· белгілі бір сарапшыларға әдейі басымдық көрсету; 
· мүдделер қақтығысының туындауы; 
· қызметтік өкілеттіктерді жеке мүдде үшін пайдалану мүмкіндігі 
Сонымен қатар, Қазақстан Республикасы Әділет министрінің 2017 жылғы 30 наурыздағы №327 бұйрығымен белгіленген сараптамаларды орындау мерзімдері мен олардың күрделілік деңгейі ескерілмеген жағдайда, нақты жүктеменің әділетсіз бөлінуі одан әрі тереңдей түседі. Бұл сараптамалардың сапасына, орындалу мерзімдерінің сақталуына және жалпы қызметтің тиімділігіне теріс әсер етуі мүмкін.
Осыған байланысты келесі тәуекел факторлары айқындалады:
· сараптамаларды бөлу процесінің автоматтандырылмауы; 
· жүктемені есепке алу және мониторинг жүргізу тетіктерінің жеткіліксіздігі; 
· сарапшылар арасында жүктемені тең бөлу қағидаттарының сақталмауы; 
· шешім қабылдауда ашықтықтың төмен деңгейі. 

Сараптаманы нақты бір сарапшыға немесе нақты бір сараптама орталығына бағыттау тәуекелі анықталды. Қолданыстағы жүйеде сараптама мемлекеттік сараптама органдарына, жеке сарапшыларға немесе арнайы білімі бар өзге тұлғаларға тапсырылуы мүмкін. Алайда сарапшыны таңдау рәсімі ашық болмаса, нақты бір қорытынды алуға ыңғайлы сарапшыны таңдау қаупі туындайды.  
Анықталған тәуекелдер:
· нақты істі белгілі бір сарапшыға бағыттау;
· сарапшы мен тараптардың бірі арасында бұрынғы байланыс болуы;
· мүдделер қақтығысын жарияламау;
· сарапшыны кездейсоқ таңдау тетігінің болмауы;
· балама сараптама жүргізу туралы өтініштерді негізсіз қабылдамау;
· мемлекеттік сараптама органына артықшылық беру.
Тәуекелдің туындау себебі: Тәуекел сарапшыны тағайындау тәртібінің толық ашық болмауынан, сарапшыларды бөлу жүйесінің автоматтандырылмауынан және сарапшылардың тараптармен байланысын алдын ала тексеру механизмінің әлсіздігінен туындайды.
Ұсыныстар: 
Процестің ашықтығын қамтамасыз ету, сараптамаларды сарапшылар арасында бөлу, адам факторының әсерін азайту және жүктемені теңгерімді бөлу мақсатында сараптамаларды автоматтандырылған тағайындаудың ақпараттық жүйесін енгізу қажеттілігі туралы уәкілетті органға ұсыныс жасауға бастамашылық жасау.
Аталған жүйе келесі негізгі функцияларды қамтуы тиіс:
· сараптамаларды сарапшылар арасында автоматты түрде бөлу (кездейсоқ таңдау және жүктемеге қарай теңгерімдеу қағидаты негізінде); 
· әр сарапшының ағымдағы жүктемесін, аяқталған және орындалып жатқан сараптамаларын нақты уақыт режимінде есепке алу; 
· сараптаманың күрделілік деңгейі мен орындау мерзімдерін (№327 бұйрық талаптарына сәйкес) автоматты түрде ескеру; 
· сараптамаларды бөлу тарихын тіркеу және бақылау мүмкіндігін қамтамасыз ету; 


2.3 Заттай дәлелдемелер мен биоматериалдарды сақтау және өңдеу кезіндегі тәуекелдер

Сараптамаға келіп түскен әрбір материалдар мен құжаттар сотқа дейінгі тергеп-тексеру органдарының қылмыстық іс бойынша дәлелдемелері болып табылады.
Жүргізілген талдау барысында сот-медициналық сараптамалардың материалдары мен объектілерін сақтау орындарының бейнебақылау жүйелерімен жабдықталмағаны анықталды. Аталған сақтау орындары сараптама жүргізу үшін маңызды дәлелдемелік мәні бар материалдар мен объектілерді сақтау орны болып табылатындықтан, олардың сақталу қауіпсіздігі жоғары деңгейде қамтамасыз етілуі тиіс.
Алайда, бейнебақылау жүйелерінің болмауы бұл бағыттағы бақылау деңгейін айтарлықтай төмендетеді. Атап айтқанда, материалдар мен объектілердің сақталу процесіне тұрақты мониторинг жүргізу мүмкіндігі шектеледі, сондай-ақ олардың қозғалысын (қабылдау, беру, уақытша пайдалану және қайта сақтау) толық көлемде бақылау қиындайды. Бұл өз кезегінде жауапты тұлғалардың әрекеттерінің ашықтығы мен есептілігін төмендетуі мүмкін.
Наркотикалық заттарды тіркеу журналын жүргізу бойынша бұрын анықталған бұзушылықтарды ескере отырып, бейнебақылау камераларының толық қамтылмауы есірткі құралдарының сақталуы мен есебін жүргізуге байланысты тәуекелдердің туындауына әкелуі мүмкін. Атап айтқанда, есірткі құралдарының жоғалу, ұрлану, заңсыз пайдалану немесе есептен тыс айналымға түсу қаупі артады. Сонымен қатар, жауапты тұлғалардың әрекеттеріне толық бақылау жүргізудің мүмкін болмауы тіркеу деректерін бұрмалау, журналдарды тиісінше жүргізбеу, сондай-ақ құқық бұзушылық фактілерін уақтылы анықтауға кедергі келтіруі мүмкін. Бұл өз кезегінде ұйым қызметінің ашықтығы мен қауіпсіздігіне теріс әсер етіп, заңнама талаптарының сақталмау тәуекелін күшейтеді.
Сонымен қатар, бейнебақылаудың болмауы материалдар мен сараптама объектілерінің жоғалу, бүліну, заңсыз ауыстырылу немесе үшінші тұлғалардың рұқсатсыз қол жеткізу тәуекелдерін арттырады. Мұндай жағдайлар тек материалдық шығындарға ғана емес, сонымен бірге сараптамалардың нәтижелерінің сенімділігіне күмән келтіруі мүмкін, бұл өз кезегінде сот төрелігінің сапасына кері әсерін тигізуі ықтимал.
Ұсыныс: 
Сараптамалық материалдар мен объектілерді сақтауға арналған үй-жайларды тәулік бойы бекіту режимі бар заманауи бейнебақылау жүйелерімен жарақтандыруды қамтамасыз ету ұсынылады.


 2.4 Сарапшы мен сараптама бастамашысы арасындағы бейресми өзара іс-қимыл тәуекелдері

Сараптамалардың жекелеген түрлерін «E-saraptama» ақпараттық жүйесі арқылы тағайындау барысында зерттеу материалдары жүйе жадысының жеткіліксіздігіне байланысты толық көлемде жүктелмейді. Көп жағдайларда тек қана қаулы ғана жүйе арқылы жолданып, қалған сараптамаға қажетті ақпарат жүйеден тыс жеткізіледі. Нәтижесінде сарапшы мен сараптаманы тағайындаған орган өкілі арасында материалдарды қосымша жолдау және тікелей өзара іс-қимыл жасау қажеттілігі туындайды. Бұл өз кезегінде сараптамалық зерттеудің тәуелсіздігіне, объективтілігіне және бейтараптығына теріс әсер ету тәуекелін арттырады.
Сонымен қатар, «E-saraptama» жүйесіне тек соттың қаулысы ғана түседі, ал сараптаманы толық әрі сапалы жүргізу үшін қажетті өзге де материалдарды жүктеу мүмкіндігі шектеулі. Жүйе жады көлемінің өте аз болуы жұмыс процесін қиындатып, ақпараттық жүйені пайдалану тиімділігін төмендетеді.
Заттай дәлелдемелер тараптардың келісуі бойынша электрондық пошта және мессенджерлер (WhatsApp) арқылы Арқалық қаласынан Астана қаласындағы Сот сараптамалары орталығының филологиялық бөліміне жолданғаны анықталды. 
Мұндай тәжірибе «E-saraptama» ақпараттық жүйесінің жады көлемінің жеткіліксіз болуына және зерттеу материалдарын толық көлемде жүктеу мүмкіндігінің шектеулі болуына байланысты қалыптасқан. Нәтижесінде сараптама жүргізуге қажетті материалдар ресми жүйеден тыс арналар арқылы жолдануға мәжбүр болады.
Алайда материалдарды белгіленген ресми арналардан тыс жолдау олардың жоғалу, ауыстырылып кету, өзгертілуі немесе дәлелдемелерге рұқсатсыз қол жеткізілу тәуекелдерін арттырады. Сонымен қатар, сарапшының материалдарды бейресми байланыс құралдары арқылы қабылдауы сараптама процесінің ашықтығы мен рәсімдік тәртібіне күмән туындатып, сарапшы мен тараптар арасында тікелей байланыс орнатуға жағдай жасайды.
Аталған жағдайлар сыбайлас жемқорлық тәуекелдерінің туындауына, атап айтқанда дәлелдемелердің мазмұнына ықпал ету, материалдарды іріктеп ұсыну немесе бейресми келісу әрекеттерінің орын алу мүмкіндігіне алып келуі ықтимал.


Ұсыныс:
Уәкілетті органға серверлік жад көлемін ұлғайтуды және сараптамалар жүргізу үшін қажетті материалдардың толық жиынтығын жүктеу мүмкіндігін қамтамасыз етуді қоса алғанда, «E-saraptama» ақпараттық жүйесін техникалық жетілдіру туралы ұсынысқа бастамашылық жасау.
Сараптамалық құжат айналымы шеңберінде электрондық пошта сервистері мен мессенджерлерді пайдалануды шектей отырып, материалдарды тек ресми ақпараттық жүйе арқылы жіберу және алу тәртібін Нормативтік бекіту мәселесін қосымша қарастырған жөн.

2.5 Сарапшылардың мүдделі тараптармен бейресми өзара іс-қимылының тәуекелдері

Астана қаласынан тыс жерлерде жүргізілетін көшпелі сот-сараптамалық зерттеулерді жүзеге асыру барысында сараптамалық қызмет бірқатар ұйымдастырушылық және сыбайлас жемқорлық тәуекелдерімен ұштасады, бұл өз кезегінде сараптамалық қорытындылардың тәуелсіздігі мен объективтілігіне деген көзқарасқа теріс әсер етуі мүмкін.
Аталған тұрғыдан алғанда тауартану сараптамасы (10.1), көлік құралдарының тауартану сараптамасы (10.3), құрылыс-тауартану сараптамасы (10.4), сондай-ақ құрылыс сараптамалары (11.1–11.2) неғұрлым осал бағыттар болып табылады. Себебі бұл зерттеулердің нәтижелері мүліктің нарықтық құнын, материалдық залалдың мөлшерін, орындалған жұмыстардың көлемі мен сапасын айқындаумен тікелей байланысты және процесс қатысушыларының мүліктік мүдделеріне әсер етеді.
Тәуекелдің қосымша факторы ретінде көшпелі сот-сараптамалық зерттеулерді ұйымдастыру мен қаржыландырудың қолданыстағы тәртібі қарастырылады. Қазіргі уақытта сарапшылардың іссапар шығындары іс жүзінде сараптаманы тағайындаған орган тарапынан қамтамасыз етіледі, ал азаматтық істер бойынша көбіне сараптама тағайындау туралы өтінішхат берген тараптың есебінен өтеледі. Бұл ретте зерттеулерді оқиға орнында жүргізу сарапшының тұрақты жұмыс орнынан тыс жерде бірнеше күн болуын талап етуі мүмкін, соған байланысты тұру және өзге де ұйымдастырушылық шығындарды шешу қажеттілігі туындайды.
Аталған мән-жайлар, әсіресе сарапшының шығындары даудың бір тарапы тарапынан өтелетін жағдайларда, процесс қатысушылары арасында оның тәуелсіздігіне қатысты күмәннің туындауына алғышарт қалыптастырады. Сонымен қатар, сарапшының мекемеден тыс жерде болуы және зерттеу жүргізу барысында мүдделі тұлғалармен байланысқа түсу қажеттілігі бейресми қатынастардың орнау ықтималдығын және сараптама нәтижелеріне ықпал ету әрекеттерінің тәуекелін арттырады.
Соның салдарынан көлік құралдарының тауартану сараптамасын (10.3) жүргізу кезінде залал мөлшерін негізсіз жоғарылату немесе төмендету тәуекелі туындайды; тауартану сараптамасын (10.1) жүргізу барысында мүліктің нарықтық құнын бұрмалау қаупі бар; құрылыс сараптамалары (11.1–11.2) кезінде орындалған жұмыстардың көлемі мен сапасын немесе олардың техникалық талаптарға сәйкестігін дұрыс айқындамау тәуекелі орын алады; ал құрылыс-тауартану сараптамасын (10.4) жүргізу барысында құрылыс материалдары мен жұмыстардың құны мен сапасын объективті емес бағалау қаупі сақталады.
Жалпы алғанда, аталған факторлар сот-сараптамалық қызмет нәтижелеріне деген сенімнің төмендеуіне, сараптамалық қорытындыларға дау келтіру үшін негіздердің қалыптасуына және сыбайлас жемқорлық тәуекелдерінің туындауына себеп болуы мүмкін. Осыған байланысты сот сарапшыларының іссапар шығындарын қаржыландыру тетігін жетілдіру және көшпелі сараптамалық зерттеулер жүргізу кезінде олардың тәуелсіздігін қамтамасыз ететін ұйымдастырушылық кепілдіктерді одан әрі нығайту қажет.
Ұсыныс:
1. Сарапшылардың мүдделі тараптармен ресми байланыс арналарының шегінен тыс бейресми (тікелей) өзара іс-қимыл жасауына тыйым салуды белгілеу және оны нормативтік тұрғыдан бекіту. Бұл ретте процесс қатысушылары мен сарапшылар арасындағы барлық өтініштер, сұраулар, түсіндірмелер және өзге де өзара іс-қимыл нысандары тек «Documentolog» және «E-otinish» электрондық құжат айналымы жүйелері арқылы ресми тәртіппен жүзеге асырылып, барлық кіріс және шығыс хабарламалардың міндетті түрде тіркелуі қамтамасыз етілуі тиіс.
2. Сот сарапшыларының іссапар шығындарын Сот сараптамалары институтының қаражаты есебінен қаржыландыру мүмкіндігін қарастыру. Аталған шараны іске асыру сарапшының процесс қатысушыларынан қаржылық тәуелділігін болдырмауға, іс бойынша тараптармен бейресми байланыстардың туындау тәуекелін барынша азайтуға және сараптамалық қорытындылардың тәуелсіздігі мен объективтілігінің кепілдіктерін нығайтуға мүмкіндік береді.

2.6 Биологиялық үлгілерді рұқсатсыз алу және беру тәуекелдері

Жол-көлік оқиғаларын тергеп-тексеру барысында зардап шеккен тұлғалар медициналық ұйымдарға жеткізіледі, онда биологиялық үлгілер (атап айтқанда, қан және өзге де биоматериалдар) алынады. Бастапқы кезеңде мұндай үлгілер сынауықтарға салынып, белгіленген медициналық стандарттарға сәйкес сақталады.
Сонымен қатар, кейінгі кезеңдерде биологиялық материалдарды сараптамалық бөлімшелерге тасымалдау және беру тәртібінде бірқатар кемшіліктер анықталды. Кейбір жағдайларда медициналық мекемелерден тергеу органдары немесе өзге де уәкілетті тұлғалар арқылы берілетін үлгілер тиісті емес қаптамада (кәдімгі конверттерде, полиэтилен пакеттерде) жеткізіледі, арнайы герметикалық және қорғалған контейнерлер пайдаланылмайды. Бұл ретте объектілердің сақталуын және өзгеріссіздігін қамтамасыз ететін міндетті мөрлеу (пломбылау) талаптары толық көлемде сақталмайды.
Қосымша түрде биологиялық үлгілердің қозғалысын қадағалаудың бірыңғай регламенттелген тәртібінің жоқтығы анықталды. Бұл олардың алынуынан бастап тасымалдануы мен сот-сараптамалық бөлімшелерге тапсырылуына дейінгі барлық кезеңдерді қамтиды. Жекелеген жағдайларда жеткізу құқық қорғау органдары қызметкерлерінің қолымен, стандартталған тасымалдау құралдарын қолданбай және тапсырудың барлық кезеңдерін тиісті түрде тіркемей жүзеге асырылады.
Аталған мән-жайлар дәлелдемелерді сақтау тізбегінің (chain of custody) тұтастығының бұзылу тәуекелдерін туындатады, оның ішінде биологиялық материалдардың ауыстырылуы, жоғалуы, ластануы немесе оларға өзге де заңсыз араласу мүмкіндігін арттырады. Сонымен қатар, беру және есепке алу процестерінің жеткілікті деңгейде регламенттелмеуі процесс қатысушылары мен мүдделі тұлғалар арасында бейресми байланыстардың туындау ықтималдығын жоғарылатады, бұл зерттеу нәтижелерінің шынайылығына және дәлелдемелердің процестік тұрақтылығына теріс әсер етуі мүмкін.
Ұсыныс:
Биологиялық үлгілерді беру, тасымалдау және қабылдау тәртібінің бірыңғай регламентін әзірлеу және енгізу жөнінде уәкілетті органға ұсыныс енгізу.

3. Мемлекеттік сатып алу туралы Заңның талаптарын орындамау

	1. Қазақстан Республикасы Қаржы министрінің 2024 жылғы 9 қазандағы №687 бұйрығымен бекітілген Мемлекеттік сатып алуды жүзеге асыру қағидаларының 411-тармағына сәйкес, мемлекеттік сатып алуды ұйымдастырушы баға ұсыныстарын беру мерзімі аяқталғанға дейін кемінде екі жұмыс күнінен кешіктірмей веб-порталда мемлекеттік және орыс тілдерінде сатып алынатын тауарлардың, жұмыстар мен көрсетілетін қызметтердің көлемі мен бөлінген сомасы, сатып алу нысанасының қысқаша сипаттамасы, жеткізу орны мен мерзімдері, баға ұсыныстарын қабылдау кезеңі, сондай-ақ техникалық ерекшелігі қоса берілген шарт жобасы туралы мәліметтерді орналастыруға міндетті.
Бұдан бөлек, Қазақстан Республикасының «Мемлекеттік сатып алу туралы» Заңының 12-бабының 3-тармағына сәйкес, конкурс және аукцион құжаттамасы, сондай-ақ баға ұсыныстарын сұрату тәсілімен мемлекеттік сатып алуды жүзеге асыру кезіндегі ақпарат сатып алынатын тауарларға, жұмыстарға және көрсетілетін қызметтерге қолданылатын ұлттық стандарттарды, ал олар болмаған жағдайда мемлекетаралық стандарттарды көрсете отырып әзірленген техникалық ерекшелікті қамтуға тиіс. Аталған стандарттар болмаған жағдайда техникалық ерекшелікте нормалау талаптарын ескере отырып, сатып алу нысанасының функционалдық, техникалық, сапалық және пайдалану сипаттамалары, сондай-ақ тауарлардың техникалық регламенттер мен өзге де міндетті құжаттардың талаптарына сәйкестігін растау жөніндегі талаптар көрсетілуі тиіс.
Сонымен қатар, жүргізілген талдау барысында мемлекеттік сатып алу туралы бірқатар хабарландырулардың техникалық ерекшеліктерінде ұлттық және/немесе мемлекетаралық стандарттарға сілтемелердің болмауы түрінде заңнама талаптарының сақталмау фактілері анықталды. Атап айтқанда, №10035277-1, №10883592-1, №10045879-1 және №8942668-1 мемлекеттік сатып алу хабарландыруларында көрсетілген талаптар орындалмаған.

2. Бұдан басқа, «Атару» ЖШС тарапынан шарттық міндеттемелердің тиісінше орындалмау фактілері анықталды. Жалпы шарт сомасы 24 000 000 теңгені құрағанымен, нақты орындалған міндеттемелер көлемі 21 305 168,89 теңгені құрап, орындалмаған міндеттемелер сомасы 2 694 831,11 теңгені құраған.
Сонымен қатар, жеткізушінің жауапкершілігі, тұрақсыздық айыбын (өсімпұлды) қолдану, шартты бұзу тәртібі, сондай-ақ міндеттемелерді үшінші тұлғаларға беруге тыйым салу мәселелерін реттейтін шарттың 7.3–7.8 және 8.2-тармақтарының талаптары сақталмағаны анықталды.
Шарттың 7.3-тармағына сәйкес, міндеттемелерді ішінара немесе тиісінше орындамаған жағдайда тапсырыс беруші орындалмаған міндеттемелер сомасынан кешіктірілген әрбір күн үшін 0,1 пайыз мөлшерінде тұрақсыздық айыбын есептеуге міндетті, бұл ретте тұрақсыздық айыбының жалпы мөлшері шарт сомасының 10 пайызынан аспауға тиіс. Сондай-ақ шартта мерзімін өткізу 15 күнтізбелік күннен асқан жағдайда тапсырыс берушінің шартты біржақты тәртіппен бұзу құқығы (7.4-тармақ), сондай-ақ жауапкершілік пен міндеттемелерді қамтамасыз етудің өзге де шаралары көзделген.
Алайда талдау нәтижесінде шартта көзделген жауапкершілік шараларының, оның ішінде тұрақсыздық айыбын есептеу мен өндіріп алудың қолданылмауы немесе толық көлемде қолданылмауы, сондай-ақ шартты бұзу туралы шешімдердің уақтылы қабылданбауы тәуекелдері анықталды. Аталған мән-жайлар бюджет қаражатын пайдалану тиімділігінің төмендеуіне және жеткізушіге негізсіз артықшылықтардың берілуіне алып келуі мүмкін.
Осылайша, шарттық міндеттемелердің орындалуына бақылаудың жеткіліксіздігі және көзделген жауапкершілік шараларының қолданылмауы жекелеген жеткізушілерге негізсіз преференциялар беру және мемлекеттік сатып алу саласындағы орындаушылық тәртіптің төмендеуімен байланысты ықтимал сыбайлас жемқорлық тәуекелдерін қалыптастырады.
Ұсыныстар:
1. Мемлекеттік сатып алу шарттарының орындалуын бақылау тиімділігін арттыру мақсатында шарттық міндеттемелердің орындалуын жүйелі түрде мониторингтеу тетігін енгізіп, шарт талаптарының бұзылуын уақтылы анықтауға жауапты лауазымды тұлғаларды айқындау ұсынылады. Сондай-ақ жеткізушілер тарапынан міндеттемелер орындалмаған немесе тиісінше орындалмаған әрбір жағдайда шартта көзделген жауапкершілік шараларын, оның ішінде тұрақсыздық айыбын толық көлемде есептеу және өндіріп алуды міндетті әрі уақтылы қамтамасыз ету қажет.
2. Мемлекеттік сатып алу шарттарын ұйымдастыруға және олардың орындалуын бақылауға жауапты лауазымды тұлғалардың функционалдық міндеттерін тиісінше орындамауы салдарынан немесе соған ықпал ету нәтижесінде заң бұзушылықтарға жол берілгені анықталған жағдайда, оларды тәртіптік жауапкершілікке тарту мәселесін қарастыру ұсынылады
4 Ашық ақпарат көздерінде жарияланған БАҚ материалдарына талдау

Талдау барысында әртүрлі өңірлердегі сот сараптамасы қызметіне қатысты бұқаралық ақпарат құралдары мен ашық дереккөздердегі жарияланымдарға мониторинг жүргізілді. Мониторинг нәтижелері бойынша Астана қаласы бойынша Сот сараптамалары институтының қызметінде ұқсас мән-жайлардың орын алуына жол бермеу мақсатында келесі практикалық кейстер анықталды:

4.1 Ескірген және өзекті емес сараптамалық әдістерді қолдану

Жүргізілген талдау барысында тиесілі құс фабрикасының мүліктік кешенін бағалау кезінде кәсіпорынды дамытуға бұрынғы иесінің қаржы бөлуіне байланысты жағдай орын алғаны анықталды. Кейіннен қаражаттың мақсатсыз пайдаланылуына байланысты қылмыстық іс қозғалған. тапсырысы бойынша тәуелсіз бағалау жүргізіліп, оның нәтижесінде құс фабрикасы берешекті өтеу есебінен компанияның балансына қабылданған. Бұл ретте кәсіби бағалаушылар пен оның әріптесі айқындаған нысанның бағалау құны шамамен 800 миллион теңгені құраған. Алайда екі жылдан кейін кәсіпкер мүліктің құны негізсіз төмендетілді деген болжаммен аталған бағалау қорытындысына дау келтірген.
Талдау барысында бағалау қызметінде қазіргі нарық жағдайларына сәйкес келмейтін ескірген әдістемелерді, нормативтік құжаттарды және ақпарат көздерін пайдалану тәуекелдері де анықталды. Атап айтқанда, сараптамалық қорытындылардың бірінде КСРО-ның жоспарлы экономикасы кезеңінде әзірленген 1969 жылғы бағалар жинағы қолданылған. Бұл мүліктің нарықтық құнын айқындаудың заманауи талаптарына және қазіргі нарық конъюнктурасына сәйкес келмейді.
Анықталған тәуекелдер:
• бағалаудың ескірген әдістемелерін қолдану;
• өзекті нарықтық конъюнктураны елемеу;
• қажетті нәтижеге қол жеткізу мақсатында әдістемені іріктеу;
• сараптамалық қорытындылардың ғылыми және әдіснамалық негіздемесінің жеткіліксіздігі;
• қолданылатын әдістемелердің өзектілігін сот тәртібімен тексеру мүмкіндігінің шектеулілігі.
Тәуекелдердің туындау себептері:
Аталған тәуекелдер сот сараптамасы әдістемелерін өзектендіру жүйесінің жеткілікті деңгейде дамымауымен, мамандардың біліктілігін уақтылы арттырудың қамтамасыз етілмеуімен, сондай-ақ қолданылатын есептік тәсілдерді тәуелсіз верификациялаудың тиімді тетігінің болмауымен байланысты.

4.2 Сараптамалық зерттеулер жүргізу мерзімдері (жеделдетілген немесе ұзартылған өндіріс)

2023 жылы қайтыс болған қазақстандық кәсіпкер О өсиетін жалғыз қызы сот арқылы өндіре алмағаны жайлы айтылады.Заң бойынша екі мұрагері болды: оның жұбайы жіне қызы. Қайтыс болғанға дейін 8 жыл бұрын өсиет жазып, барлық мүлкін жұбайына қалдырған екен. Алайда өсиеттегі қолтаңба мен аты-жөні жазылған жазу оның үйреншікті қолтаңбасына мүлде ұқсамайтыны, қойылған қолтаңбаның тез әрі сенімді емес, керісінше қолтаңба үзіліп, ерекше түрде жасалғаны байқалған. 
Құжаттар толықтай 2024 жылғы 13 маусымда (бейсенбі) сот сараптамасына тапсырылған, ал қорытынды 2024 жылғы17 маусымда (дүйсенбі) берілген. Бұл сараптаманың шынайылығына күмән туғызады. Үш құжаттағы (өсиеттің екі гұсқасы және нотариустың тіркеу журналы) қолжазба мен қолтаңбаны зерттеп, оны 200 үлгімен салыстыруды екі жұмыс күнінде жасау мүмкін емес, өйткені комиссиядағы әр сарапшы талдауды дербес жүргізуі тиіс. ҚР Әділет министрінің бұйрығына сәйкес, мұндай күрделі сараптамаларға әдетте 30 күнге дейін уақыт бөлінеді.
Материалдарда сараптама жүргізу мерзімдеріне қатысты екі түрлі тәуекел анықталды: біріншісі — сараптаманы негізсіз ұзақ жүргізу, екіншісі — күрделі сараптаманы күмәнді түрде өте қысқа мерзімде аяқтау. 
Анықталған тәуекелдер:
· сараптаманы негізсіз созу;
· сараптаманы тездету үшін бейресми ықпал ету;
· күрделі сараптаманы сапасыз әрі асығыс орындау;
· материал жеткіліксіз деген сылтаумен істі қайтару;
· мерзімдерді басқару арқылы тараптарға қысым жасау.
Тәуекелдің туындау себебі: 
Бұл тәуекел сараптама орталықтарының жүктемесінің жоғары болуынан, материалдық-техникалық базаның жеткіліксіздігінен, мерзімдерді бақылау жүйесінің әлсіздігінен және сараптама кезегінің ашық болмауынан туындайды.


4.3 Мемлекеттік сатып алулардың сатып алу бағаларын асыра бағалау

Астана қаласы бойынша Экономикалық тергеп-тексеру департаментімен ҚР ӘМ «Сот сараптамалары орталығы» РМКК лауазымды тұлғалары ЖШС басшыларына қатысты қылмыстық іс тергелді. Тергеу барысында сараптамалық жабдықтарды, оның ішінде есірткі құралдарын анықтауға арналған құрылғыларды мемлекеттік сатып алу кезінде бюджет қаражатын жымқыру фактісі анықталған.
Жеткізушілер импорттаған жабдықтардың кедендік құны шамамен 1,5 млрд теңге болса, мемлекеттік мекемеге жеткізу құны 4,1 млрд теңгеден асқан. Нәтижесінде баға айырмашылығы 2,5 млрд теңгені құраған.
Нәтижесінде қылмыстық іс бойынша Сот сараптамалары орталығы директоры, мемлекеттік сатып алу департаментінің басшысы және жеткізуші компаниялардың басшылары күдікті деп танылып, қамауға алынған. Тергеу барысында мемлекетке келтірілген залалдың бір бөлігі өтелген.
2025 жылғы сот үкімімен кінәлі тұлғалар 3 жылдан 8 жылға дейін бас бостандығынан айырылып, мүлкін тәркілеу жазасы тағайындалған.
Аталған жағдайда мемлекеттік сатып алу саласындағы сыбайлас жемқорлық, атап айтқанда:
бюджет қаражатын жымқыру;
сатып алу бағаларын негізсіз көтеру;
қызметтік өкілеттіктерді теріс пайдалану;
лауазымды тұлғалардың жеткізушілермен заңсыз келісімге келуі орын алған.
Зерделеу барысында сот сараптамасы орталықтарын материалдық-техникалық жарақтандыруға бөлінетін бюджет қаражатын пайдалану кезінде сыбайлас жемқорлық тәуекелі бар екенін анықталды. Ашық дереккөздерде сот сараптамасы орталығының лауазымды тұлғалары мен жеткізуші ұйым өкілдеріне қатысты бюджет қаражатын жымқыру фактілері бойынша тергеу жүргізілгені көрсетілген. Атап айтқанда, жабдықтар сатып алу кезінде олардың құны бірнеше есеге көтерілгені, жалған коммерциялық ұсыныстар пайдаланылғаны және техникалық ерекшеліктер белгілі бір жеткізушіге бейімделіп жасалғаны туралы мәліметтер кездеседі.
Анықталған тәуекелдер: Жабдық құнын нарықтық бағадан негізсіз көтеру, жеткізушілермен алдын ала сөз байласу, конкурс талаптарын нақты бір компанияға ыңғайлау, жалған коммерциялық ұсыныстар арқылы бағаны заңды етіп көрсету, сондай-ақ орталық қызметкерлері мен жеткізушілер арасында аффилиирленген байланыстардың болуы. 
Мұндай тәуекелдер бюджет қаражатының тиімсіз және заңсыз жұмсалуына ғана емес, сот сараптамасы жүйесіне деген қоғамдық сенімнің төмендеуіне де әкеледі.












Қорытынды

Жүргізілген кешенді талдау Астана қаласы бойынша Сот сараптамалары институтының қызметіндегі сыбайлас жемқорлық тәуекелдерінің жүйелі сипатқа ие екенін көрсетті. Аталған тәуекелдер негізінен басқарушылық, ұйымдастырушылық, процестік және қаржылық қызмет бағыттарында шоғырланған.
Атап айтқанда, кадрларды басқару жүйесінде комплаенс-офицердің жеке штаттық бірлік ретінде болмауы және оның функцияларының өзге лауазымды тұлғаларға жүктелуі ішкі бақылаудың дербестігіне кері әсерін тигізеді. Сонымен қатар, сыбайлас жемқорлық тәуекелдеріне ішкі талдаудың жүйелі түрде жүргізілмеуі тәуекелдерді уақтылы анықтау және олардың алдын алу тетіктерінің әлсіздігін көрсетеді.
Сот сараптамаларын тағайындау және жүргізу процестерінде де елеулі тәуекелдер анықталды. Атап айтқанда, сарапшылар арасындағы жүктеменің тең бөлінбеуі, сарапшыларды тағайындау процесінің автоматтандырылмауы және адами факторға тәуелділік шешім қабылдауда субъективтілікке жол ашады. Бұл өз кезегінде мүдделер қақтығысының туындау және жекелеген сарапшыларға басымдық беру тәуекелдерін арттырады.
Материалдарды қабылдау, тіркеу және сақтау процестерінде анықталған бұзушылықтар (журналдардың дұрыс жүргізілмеуі, мәліметтердің толық көрсетілмеуі, бейнебақылаудың болмауы) дәлелдемелердің сақталу қауіпсіздігі мен тұтастығына қауіп төндіреді. Бұдан бөлек, ақпараттық жүйелердің жеткілікті деңгейде дамымауына байланысты сарапшылар мен мүдделі тараптар арасында бейресми байланыстардың қалыптасу ықтималдығы жоғары.
Мемлекеттік сатып алу саласында да бірқатар бұзушылықтар мен тәуекелдер бар. Техникалық ерекшеліктердің белгіленген талаптарға сәйкес келмеуі, шарттардың орындалуын бақылаудың әлсіздігі, сондай-ақ бұрын орын алған қаржылық құқық бұзушылықтар бюджет қаражатының тиімсіз жұмсалуына әкелуі мүмкін.
Жалпы алғанда, анықталған кемшіліктер институт қызметінің тиімділігіне, сараптамалардың сапасына және қоғамның сот сараптамасы жүйесіне деген сеніміне теріс әсер етуі мүмкін.
Осыған байланысты сыбайлас жемқорлық тәуекелдерін төмендету мақсатында келесі негізгі бағыттар бойынша жүйелі шаралар қабылдау қажет:
• тәуелсіз комплаенс-қызметті қалыптастыру;
• процестерді толық цифрландыру және автоматтандыру;
• ішкі бақылау мен есептілік тетіктерін күшейту;
• сарапшылар арасындағы жүктемені әділ бөлу жүйесін енгізу;
• сараптамалық қызмет сапасын арттыру және біліктілікті жүйелі түрде дамыту;
• сот сарапшыларының іссапар шығындарын Сот сараптамалары институтының немесе Сот сараптамалары орталығының қаражаты есебінен қаржыландыру мәселесін қарастыру. Бұл сарапшының процесс қатысушыларынан қаржылық тәуелділігін болдырмауға, іс бойынша тараптармен бейресми байланыстардың туындау тәуекелін барынша азайтуға және сарапшы тәуелсіздігінің кепілдіктерін нығайтуға мүмкіндік береді;
• мемлекеттік сатып алу рәсімдерінің ашықтығын қамтамасыз ету.
Аталған шараларды іске асыру институт қызметінің ашықтығын арттыруға, басқару тиімділігін күшейтуге және сыбайлас жемқорлық тәуекелдерін барынша азайтуға мүмкіндік береді.

